將行示遠父秉文四八弟
作者：趙蕃
朝代：宋

paragraphs: 鷄啼午方停，蟬噪暑未秋。
寓居雖市近，適意如林投。
可人誰能來，王徐真勝流。
王居近官道，樹林間田疇。
徐居復何如，老木蔭濁溝。
我往必竟日，不爲有魚留。
我有長安行，食謀非道謀。
王郎上冢去，决焉問吳舟。
令弟饑所驅，迤邐從此由。
徐郎獨不出，于世罕所求。
念當爲此別，要歷山寺幽。
令弟既泣女，我亦病未瘳。
是事且若此，其他當罷休。
中秋與重九，預作離闊憂。
惟其梅花時，醉之此山頭。